34. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 861 της 5/5 Δεκ. 1975 (ΦΕΚ Α΄ 275) Περί διορισμού προσωρινού Επιτρόπου εις Τραπέζας. Για την ανάλογη εφαρμογή των διατάξεων του άρθρ.28 Νόμ.2685/18-18 Φεβρ.1999 και για τις αυξήσεις μετοχικού κεφαλαίου τραπεζικών ανωνύμων εταιρειών που είχαν υπαχθεί σε καθεστώς προσωρινής  επιτροπείας μετά την 1.1.1982 δυνάμει του άνω Π.Δ.861/1975 βλ. παρ.5 άρθρ.28 Νόμ.2685/1999 (ΦΕΚ Α΄35), τόμ.13 σελ.778,61019. Έχοντες υπ’ όψει: 1.Το άρθρ. 44 παρ. 1 του Συντάγματος. 2.Το άρθρ. 8 του Α.Ν. 1665/1951 «περί λειτουργίας και Ελέγχου Τραπεζών». 3.Την υφισταμένην έκτακτον περίπτωσιν εξαιρετικώς επειγούσης και απροβλέπτου ανάγκης ρυθμίσεως του περί ου το παρόν Π.Δ/μα θέματος, προτάσει του Ημετέρου Υπουργικού Συμβουλίου, απεφασίσαμεν και διατάσσομεν: Άρθρ.1.-1.Εις ας περιπτώσεις, κατά το άρθρ. 8 του Α.Ν. 1665/1951 «περί λειτουργίας και ελέγχου Τραπεζών» (ανωτ.αριθ. 16) επιτρέπεται ο υπό της Νομισματικής Επιτροπής διορισμός Επιτρόπου παρά Τραπέζη, δικαιούται η Νομισματική Επιτροπή, άμα τη εισαγωγή παρ’ αυτή προς εξέτασιν θέματος δυναμένου να αγάγη εις διορισμόν Επιτρόπου, να διορίση παρά τη Τραπέζη ένα ή πλείονας προσωρινούς Επιτρόπους, εφ’ όσον κατά την κρίσιν της, επιβάλλεται τούτο εκ του επείγοντος χαρακτήρος του θέματος, ή χάριν του δημοσίου συμφέροντος ή προς συντήρησιν συμφερόντων της Τραπέζης, του Δημοσίου ή οιουδήποτε τρίτου ή προς αποφυγήν δυσμενών επιπτώσεων επί της χρηματαγοράς ή της οικονομίας εν γένει. 2.Η περί διορισμού προσωρινού Επιτρόπου απόφασις, δημοσιευομένη δια της Εφημερίδος της Κυβερνήσεως, είναι αμέσως εκτελεστή, μη εφαρμοζομένης εν προκειμένω της εν παρ. 2 του άρθρ. 8 του Α.Ν. 1665/1951 διαδικασίας της Νομισματικής Επιτροπής, δυναμένης, πάντως, να καλέση τον νομίμως εκπροσωπούντα την Τράπεζαν ή πάντα τρίτον όπως αναπτύξουν προφορικώς ή εγγράφως ενώπιον αυτής τας απόψεις ή γνώμας των επί του θέματος. 3.Από της δημοσιεύσεως της αποφάσεως ταύτης εις την Εφημερίδα της Κυβερνήσεως παύει αυτοδικαίως πάσα εξουσία και αρμοδιότης πάντων των καταστατικών και λοιπών οργάνων της Τραπέζης, περιερχομένη, μετά της Διοικήσεως αυτής εις τον προσωρινόν Επίτροπον ή Επιτρόπους ενεργούντας από κοινού. Η Νομισματική Επιτροπή, δια νεωτέρας αποφάσεώς της δημοσιευομένης εις την Εφημερίδα της Κυβερνήσεως, δύναται να επαναφέρη την παυθείσαν Διοίκησιν, του προσωρινού Επιτρόπου, έχοντος εν τη περιπτώσει ταύτη τας εξουσίας, περί ων η παρ. 3 του άρθρ. 8 του Α.Ν. 1665/1951. Σύμφωνα με το άρθρ. 13 Νόμ. 1858/1989, ΦΕΚ Α΄ 148 (τόμ. 21Α, σελ. 208, 925), η αληθινή έννοια της άνω παρ. 3 στον κύκλο των αρμοδιοτήτων του προσωρινού Επιτρόπου ανήκουν όλες οι αρμοδιότητες ανεξαιρέτως των καταστατικών οργάνων της Τράπεζας, συμπεριλαμβανομένης και της αύξησης του μετοχικού κεφαλαίου καθώς επίσης και της συνακόλουθης τροποποίησης του καταστατικού της. 4.Οι Προσωρινοί Επίτροποι αμείβονται υπό της Τραπέζης δι’ ην ωρίσθησαν, της αμοιβής των οριζομένης υπό της Νομισματικής Επιτροπής, παρ’ ης και αντικαταθίστανται, υπαγόμενοι εν γένει εις τον έλεγχον αυτής. 5.Οι Προσωρινοί Επίτροποι υποβάλλουν την υπό του άρθρ. 8 παρ. 4 του Α.Ν. 1665/1951 προβλεπομένην έκθεσιν. 6.Αι παρ. 6 και 7 του άρθρ. 8 του Α.Ν. 1665/1951 ισχύουν και ως προς τους Προσωρινούς Επιτρόπους. 7.Το έργον των Προσωρινών Επιτρόπων τερματίζεται αυτοδικαίως άμα τω διορισμώ του κατά την παρ. 1 του άρθρ. 8 του Α.Ν. 1665/1951 Επιτρόπου. Άρθρ.2.-Η ισχύς του παρόντος, όπερ κυρωθήσεται νομοθετικώς κατά το άρθρ. 44 παρ. 1 του Συντάγματος, άρχεται από της δημοσιεύσεώς του δια της Εφημερίδος της Κυβερνήσεως. 